Himpunan Kebangkitan Rakyat 2013

Sikap pemerintah

Polis Diraja Malaysia telah menyarankan penganjur untuk mengadakan rapat umum di Stadium Nasional Bukit Jalil, bukan di Stadium Merdeka. Dalam persediaan menghadapi protes, Dewan Bandaraya Kuala Lumpur telah menutup Dataran Merdeka untuk mencegah pendemonstrasi untuk berkumpul di lokasi itu. Pemerintah juga telah melarang pegawai kerajaan untuk menghadiri perhimpunan tersebut. Banyak institut pendidikan tinggi negeri di Malaysia telah meminta kerajaan melarang mahasiswa dan pelajar untuk tidak menghadiri tunjuk perasaan tersebut.

Pertubuhan bukan kerajaan

Suruhanjaya Hak Asasi Manusia Malaysia dan Badan Peguam Malaysia menghantar pemerhati ke perhimpunan ini.

Perhimpunan

Walaupun perhimpunan rasmi di stadium hanya bermula pada jam 2 petang, orang ramai sudah mula hadir di ibu kota seawal pagi. Ribuan orang hadir Solat Subuh di Masjid Negara.
Para peserta kemudian berkumpul di beberapa lokasi di sekitar ibu negara sebelum bergerak beramai-ramai menuju Stadium Merdeka. Tiada sebarang sekatan dijalankan polis. Selain Masjid Negara, tempat berkumpul termasuklah Amcorp Mall PJ, Masjid Arrahman UM, Brickfields, KLCC, Kelab Sultan Sulaiman Kampung Baru, Pasar Seni dan Jalan Sultan. Para peserta memakai baju dengan berbagai-bagai warna mengikut tema yang dipilih atau isu yang disokong. Empat warna tema utama ialah kuning (BERSIH), hijau (anti Lynas), oren (ANAK FELDA) dan merah (royalti minyak).
Di stadium, peserta yang tiba awal menunaikan solat Zohor di tengah padang. Selepas nyanyian Lagu Negaraku, perhimpunan rasmi bermula dengan ucapan beberapa wakil NGO diikuti pimpinan PR. Antaranya wakil GMI, orang asal, BERSIH 2.0, ANAK, SMM dan Himpunan Hijau. Sasterawan Negara Datuk A. Samad Said menyampaikan sajak bertajuk "Di atas padang sejarah". Seterusnya Timbalan Presiden PAS Mohamad Sabu merangkap pengarah HKR berucap. Beliau diikuti Setiausaha Agung DAP Lim Guan Eng, Presiden PAS Datuk Seri Tuan Guru Abdul Hadi Awang dan Ketua Umum PKR Datuk Seri Anwar Ibrahim. Acara seterusnya ialah bacaan ikrar 'deklarasi rakyat' yang dipimpin Setiausaha Agung PKR Datuk Saifuddin Nasution Ismail dan bacaan doa yang dipimpin Mursyidul Am PAS Tuan Guru Datuk Nik Abdul Aziz Nik Mat. Laungan azan Asar dan nyanyian Lagu Negaraku menjadi penutup kepada himpunan bersejarah ini.
Para peserta yang tidak dapat masuk ke stadium kerana penuh mendengar ucapan dari luar stadium. Peniaga yang membuka gerai di perkarangan stadium dilaporkan mencatatkan untung besar. Kebanyakan premis restoran dan warung tepi jalan turut laku.
Polis pada awalnya menganggarkan seramai 80,000 orang hadir ke stadium, namun kemudian mengubahnya kepada 45,000 orang sahaja. Badan Peguam Malaysia pula menganggarkan jumlah orang yang terlibat ialah antara 70,000 hingga 100,000 orang. Manakala para penganjur mendakwa jumlah semua peserta yang turun ke Kuala Lumpur mencapai 500,000 orang.

Reaksi

Perhimpunan berjalan dengan aman. Pasukan Simpanan Persekutuan tidak hadir, hanya polis yang membantu melancarkan trafik. Pihak polis dipuji kerana tiada sebarang kekacauan berlaku.
Perhimpunan ini boleh dikatakan tidak mendapat liputan media utama Malaysia. Reaksi hanya muncul selepas tamat perhimpunan. Timbalan Perdana Menteri Malaysia, Tan Sri Muhyiddin Yassin menyatakan parti pemerintah telah membawa keamanan dan kemakmuran kepada semua rakyat, maka tiada perubahan diperlukan. Ketua Pemuda UMNO Khairy Jamaluddin menyatakan perhimpunan ini aman hasil daripada pelan transformasi Perdana Menteri. Ini dipersetujui ketua Belia MCA Datuk Dr Wee Ka Siong. Ahli Majlis Tertinggi UMNO, Dr Mohd Puad Zarkashi berkata perhimpunan itu bukti kerajaan menunaikan janji dan Akta Perhimpunan Aman adil untuk semua lapisan masyarakat.
Pihak polis membuka kertas siasatan berhubung pelanggaran tiga daripada 27 syarat perhimpunan yang dipersetujui penganjur dan polis, mengikut Seksyen 15 (1) Akta Perhimpunan Aman. Tiga syarat itu ialah larangan membawa kanak-kanak berusia bawah 15 tahun; membawa plakad, sepanduk dan kain rentang berunsur hasutan serta peserta perhimpunan yang melebihi 30,000 orang di stadium.